CELEX: 62020TO0163(05)
Language: el
Date: 2021-09-07 00:00:00
Title: Διάταξη του Γενικού Δικαστηρίου (τέταρτο τμήμα) της 7ης Σεπτεμβρίου 2021 (Αποσπάσματα).#Isopix SA κατά Ευρωπαϊκού Κοινοβουλίου.#Διαδικασία – Καθορισμός των δικαστικών εξόδων.#Υπόθεση T-163/20 DEP.

ΔΙΑΤΑΞΗ ΤΟΥ ΓΕΝΙΚΟΥ ΔΙΚΑΣΤΗΡΙΟΥ (τέταρτο τμήμα)
   της 7ης Σεπτεμβρίου 2021 (
         *1
      )
   «Διαδικασία – Καθορισμός των δικαστικών εξόδων»
   Στην υπόθεση T‑163/20 DEP,
   
      Isopix SA, με έδρα την Ixelles (Βέλγιο), εκπροσωπούμενη από τον P. van den Bulck, avocat,
   προσφεύγουσα-ενάγουσα,
   κατά
   
      Ευρωπαϊκού Κοινοβουλίου, εκπροσωπούμενου από τις K. Wójcik και E. Taneva,
   καθού-εναγομένου,
   με αντικείμενο αίτηση καθορισμού των δικαστικών εξόδων κατόπιν της διατάξεως της 29ης Οκτωβρίου 2020, Isopix κατά Ευρωπαϊκού Κοινοβουλίου (T‑163/20, μη δημοσιευθείσα, EU:T:2020:527),
   ΤΟ ΓΕΝΙΚΟ ΔΙΚΑΣΤΗΡΙΟ (τέταρτο τμήμα),
   συγκείμενο από τους S. Gervasoni, πρόεδρο, L. Madise και J. Martín y Pérez de Nanclares (εισηγητή), δικαστές,
   γραμματέας: E. Coulon
   εκδίδει την ακόλουθη
   
      Διάταξη (
            1
         )
   
   
      [παραλειπόμενα]
   
   
      Σκεπτικό
   
   
      [παραλειπόμενα]
   
   
      
         Επί του ποσού των αμοιβών δικηγόρων που δύνανται να αναζητηθούν
      
   
   
      [παραλειπόμενα]
   
   
            40
         
         
            Τέταρτον, επισημαίνεται ότι η σημασία της διαφοράς από πλευράς του δικαίου της Ένωσης ήταν περιορισμένη καθόσον από την κύρια διαδικασία (T‑163/20) και τις διαδικασίες ασφαλιστικών μέτρων (T‑163/20 R και T‑163/20 R II) δεν ανέκυπταν νέα ή ιδιαιτέρως πολύπλοκα ζητήματα. Η εξέταση των ζητημάτων αυτών δεν ήταν, εξάλλου, σημαντική για την εξέλιξη του δικαίου της Ένωσης. Συναφώς, αντιθέτως προς όσα υποστηρίζει η προσφεύγουσα-ενάγουσα, το γεγονός ότι είναι ασύνηθες ο πρόεδρος του Γενικού Δικαστηρίου να διατάσσει την αναστολή εκτελέσεως πράξεως ενός θεσμικού οργάνου της Ένωσης δεν αποτελεί, αυτό καθεαυτό, χαρακτηριστική ένδειξη ότι η υπόθεση έχει ιδιαίτερη σημασία από πλευράς του δικαίου της Ένωσης.
         
      
            41
         
         
            Επιπλέον, πρέπει να απορριφθεί το επιχείρημα της προσφεύγουσας-ενάγουσας ότι η υπόθεση παρουσιάζει δυσχέρειες που προκύπτουν από τον ασυνήθη χαρακτήρα των αποφάσεων του Προέδρου του Γενικού Δικαστηρίου περί αναστολής εκτελέσεως της πρώτης και της δεύτερης από τις προσβαλλόμενες πράξεις. Ειδικότερα, όπως ορθώς επισημαίνει το Ευρωπαϊκό Κοινοβούλιο, ο προβαλλόμενος ως ασυνήθης χαρακτήρας τέτοιων αποφάσεων συνίσταται απλώς στο ότι οι πιθανότητες να γίνει δεκτή μια αίτηση αναστολής εκτελέσεως πράξης θεσμικού οργάνου της Ένωσης είναι μικρότερες σε σχέση με τις πιθανότητες απόρριψης μιας τέτοιας αίτησης, γεγονός το οποίο ωστόσο δεν συνεπάγεται κατ’ ανάγκην δυσχέρεια για τους δικηγόρους της προσφεύγουσας-ενάγουσας όσον αφορά τον όγκο εργασίας ή την πολυπλοκότητα των νομικών ζητημάτων που τίθενται στο πλαίσιο των υποθέσεων T‑163/20, T‑163/20 R και T‑163/20 R ΙΙ. Συναφώς, διαπιστώνεται ότι η διάταξη της 25ης Μαΐου 2020, Isopix κατά Ευρωπαϊκού Κοινοβουλίου (T‑163/20 R και T‑163/20 R II, μη δημοσιευθείσα, EU:T:2020:215) στηρίχθηκε σε πάγια νομολογία προκειμένου να κριθεί αν, υπό τις ιδιαίτερες περιστάσεις της υπόθεσης, έπρεπε να γίνουν δεκτές οι αιτήσεις ασφαλιστικών μέτρων της προσφεύγουσας-ενάγουσας. Συνεπώς, η ανάλυση σχετικά με το αν πληρούνται οι προϋποθέσεις για να γίνουν δεκτές οι αιτήσεις ασφαλιστικών μέτρων της προσφεύγουσας-ενάγουσας στηρίχθηκε περισσότερο σε πραγματικά παρά σε νομικά στοιχεία, εξ ου και η περιορισμένη συνεισφορά της στην εξέλιξη του δικαίου της Ένωσης.
         
      
            42
         
         
            Το ίδιο ισχύει και για το επιχείρημα της προσφεύγουσας-ενάγουσας κατά το οποίο η δυσχέρεια της υπόθεσης προκύπτει από τις σύντομες προθεσμίες εντός των οποίων έπρεπε να εργαστούν οι δικηγόροι της. Πράγματι, ακόμη και αν γίνει δεκτό ότι οι δικηγόροι της προσφεύγουσας-ενάγουσας χρειάστηκε να εργαστούν εντός σύντομων προθεσμιών, το γεγονός αυτό δεν επηρεάζει ούτε τον όγκο της εργασίας τους ούτε την πολυπλοκότητα των τιθέμενων νομικών ζητημάτων.
            
               [παραλειπόμενα]
            
         
      
      
         Επί των εξόδων ταχυμεταφοράς
      
   
   
            59
         
         
            Κατά την προσφεύγουσα-ενάγουσα, στην αμοιβή των δικηγόρων πρέπει να προστεθεί το ποσό των 352,48 ευρώ για την αποστολή στη Γραμματεία του Γενικού Δικαστηρίου των εγγράφων που ήταν απαραίτητα για να δημιουργηθεί επειγόντως ένας λογαριασμός e‑Curia προκειμένου να υποβληθεί, μεταξύ άλλων, αίτηση ασφαλιστικών μέτρων. Προς στήριξη του επιχειρήματος αυτού, η προσφεύγουσα-ενάγουσα προσκόμισε τιμολόγιο το οποίο εκδόθηκε από εταιρία ταχυμεταφορών στις 31 Μαρτίου 2020, ήτοι δύο ημέρες πριν την κατάθεση του δικογράφου της προσφυγής-αγωγής στην υπόθεση T‑163/20 και της αιτήσεως ασφαλιστικών μέτρων στην υπόθεση T‑163/20 R.
         
      
            60
         
         
            Το Κοινοβούλιο αμφισβητεί την αναγκαιότητα των εν λόγω εξόδων και, κατά συνέπεια, τη δυνατότητα αναζήτησής τους.
         
      
            61
         
         
            Επισημαίνεται ότι, όπως τόνισε και το Κοινοβούλιο, η δημιουργία ενός λογαριασμού e‑Curia προϋποθέτει μεταξύ άλλων την επαγγελματική ιδιότητα του εκπροσώπου ή του δικηγόρου με ικανότητα παραστάσεως ενώπιον των δικαστηρίων κράτους μέλους ή άλλου κράτους συμβαλλομένου στη Συμφωνία για τον Ευρωπαϊκό Οικονομικό Χώρο. Ο λογαριασμός e‑Curia δημιουργείται στο όνομα του δικηγόρου που υπέβαλε το σχετικό αίτημα και χρησιμοποιείται για κάθε υπόθεση, εκκρεμή ή μελλοντική, που εισάγεται ενώπιον του Δικαστηρίου της Ευρωπαϊκής Ένωσης.
         
      
            62
         
         
            Επιπλέον, διαπιστώνεται ότι, εν πάση περιπτώσει, η προσφεύγουσα-ενάγουσα θα μπορούσε να είχε αποστείλει στη Γραμματεία του Γενικού Δικαστηρίου τα έγγραφα που ήταν αναγκαία για την ολοκλήρωση της δημιουργίας του λογαριασμού της e‑Curia και μετά την κατάθεση των προαναφερθέντων στη σκέψη 59 διαδικαστικών εγγράφων. Ειδικότερα, οι όροι χρήσης της εφαρμογής e‑Curia, οι οποίοι έχουν καθοριστεί από τη Γραμματεία του Γενικού Δικαστηρίου δυνάμει, μεταξύ άλλων, του άρθρου 8 της απόφασης του Γενικού Δικαστηρίου, της 11ης Ιουλίου 2018, σχετικά με την κατάθεση και την επίδοση διαδικαστικών εγγράφων μέσω της εφαρμογής e‑Curia (ΕΕ 2018, L 240, σ. 72), προβλέπουν ειδική διαδικασία για την προσωρινή δημιουργία λογαριασμού e‑Curia με σκοπό την κατάθεση διαδικαστικών εγγράφων ενώπιον του Γενικού Δικαστηρίου. Στην περίπτωση που ένας εκπρόσωπος ο οποίος πληροί τις προβλεπόμενες για τη δημιουργία λογαριασμού προϋποθέσεις δεν έχει προβεί στις απαραίτητες προς τούτο ενέργειες πριν παρέλθει η προθεσμία για την κατάθεση ενός διαδικαστικού εγγράφου ενώπιον του Γενικού Δικαστηρίου, έχει τη δυνατότητα να δημιουργήσει προσωρινώς ένα λογαριασμό προκειμένου να προβεί στην εν λόγω κατάθεση ακολουθώντας την ειδική αυτή διαδικασία. Συναφώς, για να εγκριθεί η δημιουργία του προαναφερθέντος λογαριασμού από τη Γραμματεία του Γενικού Δικαστηρίου, ο εκπρόσωπος πρέπει να της προσκομίσει τα έγγραφα που απαιτούνται για την ολοκλήρωση της δημιουργίας του λογαριασμού εντός προθεσμίας δέκα ημερών από την κατάθεση του διαδικαστικού εγγράφου μέσω της εφαρμογής e-Curia.
         
      
            63
         
         
            Λαμβανομένων υπόψη των ανωτέρω, τα έξοδα ταχυμεταφοράς στα οποίο υποβλήθηκε εν προκειμένω η προσφεύγουσα-ενάγουσα δεν μπορούν να θεωρηθούν ως έξοδα αναγκαία για την κύρια διαδικασία στην υπόθεση T‑163/20 και για τη διαδικασία ασφαλιστικών μέτρων στην υπόθεση T‑163/20 R, κατά την έννοια του άρθρου 140, στοιχείο βʹ, του Κανονισμού Διαδικασίας.
            
               [παραλειπόμενα]
            
         
       
         
            Για τους λόγους αυτούς,
            ΤΟ ΓΕΝΙΚΟ ΔΙΚΑΣΤΗΡΙΟ (τέταρτο τμήμα)
            διατάσσει:
         
       
            
               
                  Το συνολικό ποσό των δικαστικών εξόδων το οποίο οφείλει να αποδώσει το Ευρωπαϊκό Κοινοβούλιο στην Isopix SA καθορίζεται σε 25490 ευρώ.
               
            
          
            
               
                  Λουξεμβούργο, 7 Σεπτεμβρίου 2021.
                  
                     
                        Ο Γραμματέας
                        E. Coulon
                     
                     
                        Ο Πρόεδρος
                        S. Gervasoni
                     
                  
               
            
         (
         *1
      )	Γλώσσα διαδικασίας: η γαλλική.
   (
         1
      )	Παρατίθενται μόνον οι σκέψεις των οποίων η δημοσίευση κρίνεται σκόπιμη από το Γενικό Δικαστήριο.